আরআইও’র প্রতিটি তলে উড়ছে ধুলোবালি। চোখের অস্ত্রোপচার করা রোগীদের ওই ধুলোবালির মধ্যে দিয়েই ওয়ার্ডে যেতে হচ্ছে। কারণ, আরআইও’তে এখন সংস্কারের কাজ চলছে। চিকিৎসকদের একাংশের মতে, চোখের চিকিৎসার নিয়ম অনুযায়ী, ধুলোবালি, সিমেন্টের মধ্য দিয়ে রোগীদের নিয়ে যাওয়া সম্পূর্ণ বেআইনি। এ তো মানবাধিকার লঙ্ঘনের সামিল। কারণ, অস্ত্রোপচার হওয়া চোখে ধুলোবালি ঢুকলে মারাত্মক ক্ষতির আশঙ্কা থেকে যায়। এ ব্যাপারে অধিকর্তা অসীম চক্রবর্তীকে প্রশ্ন করা হলে তিনি বলেন, ‘‘আমি একটি কথাও বলব না। অন্য কোনও প্রয়োজন থাকলে বলুন, সাহায্য করব।’’ কেন রোগীদের নিয়ে এরকম ছিনিমিনি খেলা হচ্ছে, সে প্রশ্ন তুলেছেন রোগী এবং তাঁদের আত্মীয়দের একাংশ। 
আরআইও’র দোতলার ৫৪ নম্বর বেডের রোগীর বাড়ি উত্তর ২৪ পরগনার বারাসতে। তিনি বলেন, ‘‘কী করব! শুনেছিলাম, আরআইও সরকারি ক্ষেত্রে চোখের চিকিৎসার বিখ্যাত জায়গা। এখন ধুলোবালি, সিমেন্ট থেকে চোখ বাঁচাতে তোয়ালে-কাপড় মাথায় চাপা দিয়ে বসে থাকছি।’’ এই পরিস্থিতিতে যে কোনও সময় সংক্রমণ হতে পারে বলে আশঙ্কা রোগীদের একাংশের। মহিলা ওয়ার্ডের এক রোগীর আত্মীয় সন্ধ্যা দাস বলেন, ‘‘আমাদের রোগীর অস্ত্রোপচারের পরই নার্সেরা সাবধান করে দিয়েছেন। তাঁরা বলেছিলেন, ধুলোবালি, সিমেন্ট যেন চোখে না ঢোকে। এখানে যা অবস্থা তাতে তো ভয়েই আছি।’’ 
চোখের অস্ত্রোপচারের অপেক্ষায় থাকা ১৯ নম্বর বেডের রোগী রীতিমতো আতঙ্কিত। তাঁর বক্তব্য, ‘‘নিজেদের চোখের অপারেশন হলে ডাক্তারবাবুরা কি এরকম পরিবেশে থাকতেন! আমরা গরিব মানুষ বলে মেনে নিচ্ছি। কারণ, বাইরে গিয়ে বেশি টাকা খরচ করে চিকিৎসা করানোর ক্ষমতা নেই।’’ এ সব বিষয়ে অবশ্য অধিকর্তা নিশ্চুপ। মেডিক্যাল কলেজের অধ্যক্ষ তপনকুমার লাহিড়ীর ভাবলেশহীন মন্তব্য, ‘‘সংস্কারের জন্য একটু অসুবিধা হতেই পারে।’’ 
রোগীর আত্মীয়দের একাংশ প্রশ্ন তুলেছেন, সংস্কারের কাজ হতেই পারে। কিন্তু তা বলে রোগীদের স্বার্থ এত অবহেলিত হবে কেন! আরআইও কর্তৃপক্ষের উচিত, রোগীদের স্বাস্থ্যের বিষয়ে নজর দিয়ে সংস্কারের কাজ করা। এক রোগীর আত্মীয়ের বক্তব্য, ‘‘শুনেছি, পূর্ব ভারতে এখানেই সবচেয়ে ভাল চোখের চিকিৎসা হয়। তারই এমন বেহাল অবস্থা। এখানে তো চোখ ভাল করতে এসে চোখ খোয়ানোর অবস্থা!’’